
<1. הצעת חוק מיסוי מקרקעין (שבח ורכישה) (תיקון מס' 86), התשע"ו-2016, מ/1036>
<היו"ר משה גפני:>
גיא, תקרא, בבקשה, את תיקון מס' 86. דנו על זה בשבוע שעבר, תקריא.

<גיא גולדמן:>
הצעת חוק מיסוי מקרקעין (שבח ורכישה) (תיקון מס' 86), התשע"ו–2016
	"תיקון סעיף 16א
	1.

	בחוק מיסוי מקרקעין (שבח ורכישה), התשכ"ג–1963‏ (להלן – החוק העיקרי), בסעיף 16א(ו), האמור בו יסומן "(1)" ואחריו יבוא:"


<שלומית ארליך:>
בהיבט הזה, גיא, דיברנו בישיבה הקודמת על השאלה אם צריך לעשות את זה שתי פסקאות נפרדות. אמרתם שתבחנו את זה, והבנו שמבחינתכם כן צריך להשאיר את הפסקה הקיימת כפסקה (1) ולהפוך את זה לפסקה (2). תסביר למה.
<גיא גולדמן:>
כיוון שעדיין יש מקרים, באופן תיאורטי, שבהם יתכן שהאגרה תשולם לפני מס הרכישה, ועל-מנת להפחית את סכום האגרה מהמס צריך להשאיר את ההסדר הקיים. הצעת החוק הזו באה לתקן רק מצבים בהם מס הרכישה קודם לתשלום האגרה.

<שלומית ארליך:>
אוקיי, תמשיך.

<גיא גולדמן:>
	
	
	""(2)
שילם אזרח ישראלי מס שבח או מס רכישה לפי סעיף זה, בשל מכירה או פעולה באיגוד, רשאי הוא לבקש מהמנהל שיראו את סכום המס האמור עד גובה" - - -


<שלומית ארליך:>
גם פה, בעניין של לבקש מהמנהל – דיברנו על השאלה אם אפשר להשמיט את התיבה של רשאי הוא לבקש מהמנהל, כך שזה יהיה אוטומטי ולא יצטרכו לבקש את זה במיוחד.

<גיא גולדמן:>
לרשות המסים אין מושג אם היה רישום או לא. כדי שהיא תדע, כשעוד לא שולמה אגרה, והוא בא לשלם קודם כל את מס הרכישה, זה צריך להיות על-פי בקשה שלו. כל ההסדר הזה הוא הסדר של מקדמות, במקרה שמס הרכישה שולם קודם. לרשות המסים אין מושג אם שולמה אגרה או לא. בעניין הזה היא נסמכת על הבקשה של האזרח הישראלי. הוא אומר, לא שילמתי אגרה, אני בא לשלם מס רכישה, ואני רוצה שהיא תשמש כמקדמה.
<שלומית ארליך:>
מה קורה במצב שבו אגרה משולמת לפני ואז יש את ההפחתה גם שם?

<גיא גולדמן:>
אז מראש מדובר במצבים שהסכום לא משולם פעמיים, אלא רק פעם אחת.
<שלומית ארליך:>
אבל גם אז מבקשים מהמנהל? איך יודעים אז, במקרה שרוצים להפחית? זה נעשה אוטומטית או שיש בקשה מהמנהל?

<קריאה:>
הוא מביא את האישור שהוא שילם, ופשוט לא גובים ממנו.

<גיא גולדמן:>
נכון. לא גובים את הסכום הזה.

	
	
	""(2)
שילם אזרח ישראלי מס שבח או מס רכישה לפי סעיף זה, בשל מכירה או פעולה באיגוד, רשאי הוא לבקש מהמנהל שיראו את סכום המס האמור עד גובה האגרה לשלטונות האזור בשל אותה מכירה או פעולה באיגוד, כאילו היה מקדמה על חשבון אותה אגרה (בפסקה זו – סכום המקדמה); ביקש האזרח הישראלי כאמור, ואישר המנהל, לצורך רישום הזכות בספרי הרישום המנוהלים בידי שלטונות האזור, כי שולם המס לפי סעיף זה, יעביר המנהל את סכום המקדמה לשלטונות האזור, לאחר שהוכח לו כי הזכות נרשמה בספרי הרישום האמורים; לעניין פסקה זו –

	
	
	"האגרה לשלטונות האזור בשל אותה מכירה או פעולה באיגוד" – סכום האגרה שהאזרח הישראלי חייב בתשלומו לפי הדין החל באזור לעניין רישום מקרקעין, לשלטונות האזור, בשל אותה מכירה או פעולה באיגוד שבשלה הוא חייב במס שבח או במס רכישה לפי סעיף זה, ואם חבותו של האזרח היא לפי סעיף קטן (ג) – חלקו היחסי של האזרח בסכום האגרה שחבר בני האדם שהוא חבר בו חייב בתשלומו;

	
	
	"סכום המס" – סכום מס השבח או מס הרכישה ששולם, לפי העניין, בתוספת הפרשי הצמדה וריבית מיום התשלום עד יום רישום הזכות בספרי הרישום המנוהלים בידי שלטונות האזור."

	תחולה
	2.

	חוק זה יחול על בקשה של אזרח ישראלי, כהגדרתו בסעיף 16א לחוק העיקרי, שתוגש" – אנחנו מבקשים לתקן ל-30 יום לאחר פרסומו של חוק זה, לתת זמן היערכות מסוים, פרק זמן של 30 ימים.


<שלומית ארליך:>
שתוגש 30 יום לאחר פרסומו?

<גיא גולדמן:>
כן, 30 יום.

<היו"ר משה גפני:>
ביקשנו יותר. שלומית, זה לא משנה?

<שלומית ארליך:>
זה לא משנה.

<היו"ר משה גפני:>
מה תיקוני הנוסח שיש לנו?

<שלומית ארליך:>
לא, אין.

<היו"ר משה גפני:>
בזה אין?

<ג'ק בלנגה:>
למה רק אזרח ישראלי? למה לא "שילם אדם"?

<גיא גולדמן:>
כי המס ממילא חל על אזרח ישראלי לפי 16א.
<ג'ק בלנגה:>
אבל אם תושב ישראל שאין לו תעודת זהות? אזרח ישראלי זה גם מישהו שגר בחו"ל ויש לו מספר תעודת זהות, וקנה בית באיזור. זה לא חל על תושב ישראל שיש לו תאגיד בשטחים?

<יניב כהן:>
יש הגדרה בסעיף 16א, מתי חל חוק מיסוי מקרקעין באיזור, והוא חל על אזרח ישראלי כפי שהוא מוגדר. אותו אזרח ישראלי שחל עליו החוק באיזור, חל עליו ההסדר הזה. לא משנים פה שום דבר.
<ג'ק בלנגה:>
אבל מה קורה עם תושב ישראל שמשלם את המס הזה? זו השאלה שלי.

<גיא גולדמן:>
זה הסדר מקביל. מי שמשלם את המס, ייהנה מהמנגנון המקל.

<יניב כהן:>
תושב ישראל הוא אזרח ישראלי.

<ג'ק בלנגה:>
לא, תושב ישראל הוא לא אזרח ישראל.

אני מבין שזה תיקון שהוא נלווה למצב קיים. אני רק שואל מה קורה עם תושב ישראל שהוא לא אזרח ישראל, שמשלם את המסים האלה.

<יניב כהן:>
הגדרת אזרח ישראלי בסעיף 16א, אחת מהחלופות היא: יחיד שהוא תושב ישראל.

<ג'ק בלנגה:>
ומה החלופות האחרות?

<יניב כהן:>
מי שרשום במרשם האוכלוסין או חייב להירשם בו, חבר בני-אדם שהם - - -

<היו"ר משה גפני:>
הצעת חוק מיסוי מקרקעין (שבח ורכישה) (תיקון מס' 86), התשע"ו-2016 – מי בעד אישור החוק לקריאה שנייה ושלישית? ירים את ידו.

<קריאה:>
פולקמן, מה איתך?

<רועי פולקמן (כולנו):>
אני לא יודע. נכנסתי כרגע, אני לא יודע - - -

<קריאה:>
זה משהו שמרכז הקואליציה מצביע בעדו, זה אמור להראות לך את הכיוון.

<היו"ר משה גפני:>
מי נגד? מי נמנע?

<עיסאווי פריג' (מרצ):>
על מה הגיוס הזה?

<יעל גרמן (יש עתיד):>
אני בעד.

הצבעה

בעד – רוב
נגד – מיעוט
הצעת חוק מיסוי מקרקעין (שבח ורכישה) (תיקון מס' 86), התשע"ו-2016, אושרה.

<היו"ר משה גפני:>
יעל גרמן נרשמת בעד. הצעת החוק אושרה.
<2. הצעת חוק לתיקון פקודת מס הכנסה (מס' 224), התשע"ו-2016, מ/1041>
<היו"ר משה גפני:>
הצעת חוק לתיקון פקודת מס הכנסה (מס' 224), בבקשה להקריא. דיברנו על זה.
<עיסאווי פריג' (מרצ):>
התקיים דיון על זה?

<היו"ר משה גפני:>
התקיים דיון. את היכול להגיש הסתייגויות. אני אמרתי שאפשר להגיש הסתייגויות לחוק. התקיים דיון.

<שגית אפיק:>
הוא ביקש רשות דיבור.

<היו"ר משה גפני:>
לא נורא. בבקשה, תקריא.

<ברוך משולם:>
"הצעת חוק לתיקון פקודת מס הכנסה (מס' 224), התשע"ו–2016
	תיקון סעיף 3א
	1.

	בפקודת מס הכנסה, בסעיף 3א, אחרי סעיף קטן (ו) יבוא:

	
	
	"(ז)
בלי לגרוע מהוראות סעיף זה, תושב ישראל, או אזרח ישראלי שהוא תושב האזור, שיש לו הכנסה שהופקה או שנצמחה באזור, והוא זכאי למענק לעידוד השקעות הון בשל המפעל שממנו הופקה או נצמחה אותה הכנסה, לפי ההסדר המינהלי החל באזור, זכאי, בשל אותה הכנסה, להטבות המס הניתנות בישראל לפי חוקי עידוד השקעות הון, בתנאים ובהיקף הקבועים באותם חוקים ובשינויים המחויבים; לעניין זה –

	
	
	"ההסדר המינהלי החל באזור" – הסדר מינהלי שנקבע בהחלטת ממשלה, הקובע זכאות למענקים לעידוד השקעות הון באזור, והמקביל בפרטיו להסדר לפי חוקי עידוד השקעות הון הקובע זכאות למענקים כאמור בישראל;

	
	
	"חוקי עידוד השקעות הון" – חוק לעידוד השקעות הון, התשי"ט–1959‏, חוק לעידוד השקעות הון בחקלאות, התשמ"א–1980‏, והתקנות לפיהם.""


<היו"ר משה גפני:>
יש לחברים הסתייגויות? אנחנו דנו בזה בשבוע שעבר.

<קריאה:>
עיסאווי, מה אתה רוצה?

<עיסאווי פריג' (מרצ):>
אני לא רוצה את החוק הזה בכלל. אתה יודע, ההסתייגות היא לבטל את הסעיף הזה.

<היו"ר משה גפני:>
אז תצביע נגד - - -
<קריאה:>
זו לא מהותה של הדמוקרטיה, עיסאווי. יש בעד - - -

<ברוך משולם:>
הערה קטנה, ברשותך. אומדן העלות – מדובר ב-38 מיליון שקל בשנה. אלה הטבות בשווי 38 מיליון שקל - - -

<עיסאווי פריג' (מרצ):>
שמעתם?

<היו"ר משה גפני:>
דווקא שאלה טובה: מה עם הנומרטור?

<עיסאווי פריג' (מרצ):>
אז הסתייגות ראשונה - - -

<ברוך משולם:>
לא, לא. זה עבר, זה עבר.

<עיסאווי פריג' (מרצ):>
בסדר, ציינת את זה. ההסתייגות הראשונה – בכפוף לעלות תקציבית עד שני מיליון שקל בשנה.

<שלומית ארליך:>
הוא הגיש בקשות רשות דיבור.

<שגית אפיק:>
- - - אתה מבקש הסתייגויות?

<שלומית ארליך:>
אי אפשר להגיש גם וגם.

<יעל גרמן (יש עתיד):>
עיסאווי, בכפוף להחלת החוק על השטחים.

<היו"ר משה גפני:>
אה, יש לך בקשות לרשות דיבור.

<שגית אפיק:>
הוא המיר אותן בהסתייגות. אפשר.

<עיסאווי פריג' (מרצ):>
אז אני אמיר אותן בהסתייגויות.

<היו"ר משה גפני:>
טוב. אתה מבקש עד שני מיליון שקל? מי בעד ההסתייגות של עיסאווי פריג'? ירים את ידו. מי נגד?

הצבעה

בעד – מיעוט
נגד – רוב
ההסתייגות לא אושרה.
<היו"ר משה גפני:>
ההסתייגות לא התקבלה.

<עיסאווי פריג' (מרצ):>
הסתייגות שנייה: בכפוף להחלת החוק הישראלי על השטחים, על האיזור.

<היו"ר משה גפני:>
מי בעד?

<עיסאווי פריג' (מרצ):>
שהחוק הזה יחול בכפוף להחלת הריבונות על האיזור.

<היו"ר משה גפני:>
תאמין לי, אתה חריף. מי בעד ההסתייגות? מי נגד?
הצבעה

בעד – מיעוט
נגד – רוב
ההסתייגות לא אושרה.

<עיסאווי פריג' (מרצ):>
מה, אתם לא בעד החלת החוק?

<היו"ר משה גפני:>
ההסתייגות לא התקבלה. במליאה תעשה את זה.
<עיסאווי פריג' (מרצ):>
- - - מיקי, אתם לא בעד החלת החוק?

<מכלוף מיקי זוהר (הליכוד):>
בעד החלה.

<עיסאווי פריג' (מרצ):>
לא, לא, זה חשוב. אתם לא בעד?

<מכלוף מיקי זוהר (הליכוד):>
מה שאתה עושה זה דמגוגיה.
<עיסאווי פריג' (מרצ):>
לא דמגוגיה.

<מכלוף מיקי זוהר (הליכוד):>
לא מכובד.

<עיסאווי פריג' (מרצ):>
למה? אני רוצה בכפוף.

<מכלוף מיקי זוהר (הליכוד):>
אני יכול להגיד עליך הכול - - -

<עיסאווי פריג' (מרצ):>
פורר, אתה לא בעד?

<עודד פורר (ישראל ביתנו):>
משפטית, אתה לא צריך להגיד "בכפוף" - - -
<עיסאווי פריג' (מרצ):>
למה. אתה לא בעד, פורר?

<היו"ר משה גפני:>
עיסאווי, בבקשה.

<עודד פורר (ישראל ביתנו):>
אני מציע שתגיש חוק להחיל את הריבונות הישראלית על יהודה ושומרון, ואז נראה - - -

<עיסאווי פריג' (מרצ):>
ההסתייגות השלישית: למחוק את החוק לעידוד השקעות הון בחקלאות.

<היו"ר משה גפני:>
מה?

<עיסאווי פריג' (מרצ):>
חוק לעידוד השקעות הון בחקלאות, והתקנות לפיהם – יש שתי הסתייגויות. אני מוחק, אני רוצה הסתייגויות - - -

<היו"ר משה גפני:>
אתה מוחק את עידוד השקעות הון?

<עיסאווי פריג' (מרצ):>
כן.

<היו"ר משה גפני:>
מי בעד ההסתייגות? ירים את ידו. מי נגד?

הצבעה

בעד – מיעוט
נגד – רוב
ההסתייגות לא אושרה.

<היו"ר משה גפני:>
ההסתייגות לא התקבלה. מה עוד?

<עיסאווי פריג' (מרצ):>
הסתייגות נוספת: תושב או אזרח ישראלי – אני רוצה להכניס את האזרח הפלסטיני שיהיה פה.

<מכלוף מיקי זוהר (הליכוד):>
מה יש לך מהפלסטינים?

<עיסאווי פריג' (מרצ):>
וואלאכ, מהשטחים.

<מכלוף מיקי זוהר (הליכוד):>
כמה קולות יש אצל הפלסטינים במרצ? כמה פלסטינים מצביעים למרצ?

<עודד פורר (ישראל ביתנו):>
אתה מייצג את האזרחים? - - -

<מכלוף מיקי זוהר (הליכוד):>
עיסאווי, כהמ פלסטינים מצביעים למרצ?

<היו"ר משה גפני:>
רבותי, די. החוק יחול גם על התושבים הפלסטינים באיזור.

<מכלוף מיקי זוהר (הליכוד):>
אבל הפלסטינים מצביעים למרצ?

<עיסאווי פריג' (מרצ):>
לא, לא.

<מכלוף מיקי זוהר (הליכוד):>
אז מה אתה עכשיו, דואג למרצ? למי אתה דואג, עיסאווי? אתה דואג למרצ?
<עיסאווי פריג' (מרצ):>
שנייה, מיקי, אתם לא הייתם - - -

<מכלוף מיקי זוהר (הליכוד):>
תענה לי, כמה מצביעים למרצ?

<היו"ר משה גפני:>
מיקי, מיקי, אני צריך לסיים.

<עיסאווי פריג' (מרצ):>
תושב ישראלי או אזרח ישראלי שאינו תושב האיזור – גם הסתייגות.

<היו"ר משה גפני:>
אבל איך ניתן לו?

<עיסאווי פריג' (מרצ):>
בסדר, אני עוד הסתייגות. אם זה יתקבל - - -

<היו"ר משה גפני:>
בכבוד. מי בעד ההסתייגות? מי נגד?

הצבעה

בעד – מיעוט
נגד – רוב
ההסתייגות לא אושרה.

<היו"ר משה גפני:>
ההסתייגות לא התקבלה. תודה רבה.

<עיסאווי פריג' (מרצ):>
זהו. זה הכול.

<היו"ר משה גפני:>
אנחנו עוברים להצבעה על הצעת חוק לתיקון פקודת מס הכנסה (מס' 224), התשע"ו-2016, לאחר שההסתייגויות של חבר הכנסת עיסאווי פריג' לא התקבלו, אף על-פי שחלק מהן היו רציניות. אני מביא את החוק להצבעה כמות שהוא, בלי ההסתייגויות. מי בעד הצעת החוק? ירים את ידו.

<מכלוף מיקי זוהר (הליכוד):>
מה, אתה בעד יהודה ושומרון?

<בצלאל סמוטריץ (הבית היהודי):>
איזה תזמון, איזה תזמון.

<היו"ר משה גפני:>
מי נגד?

הצבעה

בעד – רוב
נגד – מיעוט
הצעת חוק לתיקון פקודת מס הכנסה (מס' 224), התשע"ו-2016, אושרה.
<היו"ר משה גפני:>
כמה היו בעד?

<יעל גרמן (יש עתיד):>
הרבה יותר משניים.

<היו"ר משה גפני:>
שמונה בעד, שניים נגד. הצעת החוק התקבלה. תודה רבה.

<הישיבה ננעלה בשעה 12:00.>

